ส่วนที่ 1

ข้อมูลสรุป (Executive Summary)

บริษัท ยูไนเต็ด เปเปอร์ จำกัด (มหาชน) (“บริษัท”) จดทะเบียนก่อตั้งขึ้นเมื่อวันที่ 15 สิงหาคม
2533 เพื่อดำเนินธุรกิจผลิตและจำหน่ายกระดาษคราฟท์ซึ่งใช้สำหรับอุตสาหกรรมหีบห่อและบรรจุภัณฑ์

บริษัทเริ่มดำเนินการก่อตั้งโรงงานผลิตกระดาษคราฟท์ขึ้น ที่จังหวัดปราจีนบุรีในปี 2537
และเริ่มทำการผลิตเพื่อจำหน่ายได้ในปี 2538 โดยโรงงานของบริษัทมีกำลังการผลิตรวม 100,000
ตันต่อปี ซึ่งในปัจจุบันได้ใช้อัตรากำลังการผลิตอยู่ที่ประมาณร้อยละ 95
และอยู่ระหว่างการศึกษาข้อมูลเพื่อปรับปรุงกำลังการผลิตโดยเพิ่มความเร็วของเครื่องจักรให้สามารถเพิ่มกำลังการผลิตได้จาก
300 ตันต่อวัน เป็นประมาณ 400 ตันต่อวัน

ทั้งนี้ ประเภทของกระดาษคราฟท์ที่บริษัทผลิตและจำหน่ายนั้นมี 2 ประเภทหลัก ได้แก่ 1)
กระดาษคราฟท์สำหรับทำผิวกล่อง (Kraft Liner Board) และ 2)
กระดาษคราฟท์สำหรับทำลอนลูกฟูก (Corrugating Medium)

เมื่อวันที่ 2 กรกฎาคม 2540
รัฐบาลไทยมีการประกาศเปลี่ยนแปลงระบบอัตราแลกเปลี่ยนของประเทศมาเป็นระบบอัตราแลกเปลี่ยนลอยตัว
ซึ่งมีผลทำให้ค่าเงินบาทมีการอ่อนตัวลงอย่างมากเมื่อเทียบกับเงินตราในสกุลอื่น
การเปลี่ยนแปลงดังกล่าวได้ส่งผลกระทบอย่างมีนัยสำคัญต่อผลการดำเนินงานของบริษัท
เนื่องจากในขณะนั้น บริษัทมียอดเงินกู้ส่วนของเงินต้นที่ยังค้างชำระเป็นสกุลเงินต่างประเทศสูงถึง
29 ล้านเหรียญสหรัฐ
บริษัทจึงได้ดำเนินการเจรจาเพื่อทำสัญญาปรับโครงสร้างหนี้กับเจ้าหนี้ของบริษัท โดย ณ 29
มิถุนายน 2543 บริษัทได้ทำสัญญาปรับโครงสร้างหนี้กับกลุ่มเจ้าหนี้ ซึ่งประกอบด้วยสถาบันการเงิน 8
แห่ง และบุคคลธรรมดา 2 กลุ่ม โดยมีระยะเวลาแห่งสัญญา 17 ปี นับตั้งแต่วันทำสัญญา จนถึงวันที่
30 มิถุนายน 2560 โดยมีเงินต้นและดอกเบี้ยค้างจ่ายตามสัญญาเดิมรวม 1,726.64 ล้านบาท

ต่อมา เมื่อวันที่ 26 ธันวาคม 2546
บริษัทได้ทำข้อตกลงครั้งใหม่กับกลุ่มเจ้าหนี้เกี่ยวกับหนี้ตามสัญญาปรับโครงสร้างหนี้
และได้รับความยินยอมให้ชำระหนี้คืนก่อนกำหนดได้ โดยบริษัทได้ตกลงทำสัญญาสินเชื่อใหม่กับธนาคาร
กรุงศรีอยุธยา จำกัด (มหาชน) ซึ่งเป็นเจ้าหนี้ข้างมากตามสัญญาปรับโครงสร้างหนี้
วงเงินสินเชื่อใหม่ 1,360 ล้านบาท โดยมีวัตถุประสงค์เพื่อนำเงินกู้ยืมใหม่มาชำระหนี้ ทั้งนี้ ณ 31
ธันวาคม 2546 บริษัทได้กู้เงินตามวงเงินสินเชื่อที่ได้รับจากธนาคารกรุงศรีอยุธยา จำกัด (มหาชน)
และนำเงินดังกล่าวมาชำระยอดหนี้คงค้างทั้งหมดตามสัญญาปรับโครงสร้างหนี้แล้ว
ส่งผลให้บริษัทมีกำไรจากการปรับโครงสร้างหนี้ทั้งสิ้น 296 ล้านบาท อย่างไรก็ดี
ต่อมาบริษัทได้นำเงินมาชำระคืนเงินกู้ ธนาคารกรุงศรีอยุธยา จำกัด (มหาชน) ทั้งจำนวน
เนื่องจากบริษัทได้ทำสัญญาเงินกู้ฉบับใหม่กับธนาคารพาณิชย์อีกแห่งหนึ่ง ซึ่งมีอายุสัญญา 9 ปี วงเงิน
1,110 ล้านบาท และมีเงื่อนไขสัญญารวมทั้งอัตราดอกเบี้ยที่ดีกว่าสัญญาเงินกู้ฉบับเดิม

ในช่วงระยะเวลา 3 ปีที่ผ่านมา ผลการดำเนินงานของบริษัทดีขึ้นอย่างต่อเนื่อง
โดยมีรายได้รวมของบริษัทเพิ่มขึ้น จาก 1,319.34 ล้านบาท ในปี 2545 เป็น 1,448.01
ล้านบาท ในปี 2546 ตามลำดับ และกำไรสุทธิหลังหักภาษีเพิ่มขึ้นจาก จาก 215.28 ล้านบาท ในปี
2545 เป็น 399.03 ล้านบาท ในปี 2546 ตามลำดับ (ทั้งนี้ ในปี 2546
บริษัทมีกำไรจากการปรับโครงสร้างหนี้จำนวน 296.10 ล้านบาท) สำหรับปี 2547
บริษัทมีรายได้รวม และกำไรสุทธิหลังหักภาษีเท่ากับ 1,532.88 ล้านบาท และ 131.51 ล้านบาท
ตามลำดับ

จากการที่บริษัทสามารถดำเนินการปรับโครงสร้างหนี้ได้สำเร็จ
ส่งผลให้บริษัทมีฐานะการเงินที่แข็งแกร่งขึ้นเป็นอย่างมาก รวมถึงหนี้สินลดลงอย่างต่อเนื่องเช่นกัน
โดยบริษัทมีสินทรัพย์รวมเพิ่มขึ้นจาก 1,795.22 ล้านบาท ณ 31 ธันวาคม 2545 และเพิ่มขึ้นเป็น
1,896.47 ล้านบาท และ 2,211.03 ล้านบาท ณ 31 ธันวาคม 2546 และ 31 ธันวาคม 2547
ตามลำดับ ในขณะที่ หนี้สินรวมลดลงจาก 1,623.55 ล้านบาท ณ 31 ธันวาคม 2545 เหลือเพียง
1,250.62 ล้านบาท และ 1,118.70 ล้านบาท ณ 31 ธันวาคม 2546 และ 31 ธันวาคม 2547
ตามลำดับ

เมื่อวันอังคารที่ 2 มีนาคม 2547 มีมติให้เพิ่มทุนจดทะเบียนของบริษัทอีก 153,400,000 บาท
รวมเป็นทุนจดทะเบียนทั้งสิ้น 650,000,000 บาท โดยออกหุ้นสามัญเพิ่มทุนจำนวน 15,340,000
หุ้น มีมูลค่าที่ตราไว้หุ้นละ 10 บาท
และเสนอขายหุ้นสามัญเพิ่มทุนจำนวนดังกล่าวแก่ประชาชนเป็นครั้งแรก

และวันจันทร์ที่ 1 พฤศจิกายน 2547 มีมติให้เปลี่ยนแปลงมูลค่าที่ตราไว้ของหุ้นสามัญของบริษัท
จากมูลค่าที่ตราไว้หุ้นละ 10 บาท เป็น หุ้นละ 5 บาท
ทำให้จำนวนหุ้นสามัญเพิ่มทุนที่จะออกและเสนอขายแก่ประชาชนในครั้งนี้ มีจำนวนเพิ่มขึ้นเป็น
30,680,000 หุ้น และหุ้นจำนวนดังกล่าวได้เสนอขายต่อประชาชนไปแล้วเมื่อวันที่ 6 ธันวาคม
2547 ในราคาหุ้นละ 9.50 บาท บริษัทฯ
ไดรับเงินจากการเสนอขายหุ้นต่อประชาชนหลังหักค่าใช้จ่ายในการเสนอขาย ประมาณ 280
ล้านบาท

บริษัทมีวัตถุประสงค์ที่จะนำเงินที่ได้จากการเสนอหุ้นสามัญเพิ่มทุนแก่ประชาชนไปใช้ดำเนินการต่างๆ
ดังต่อไปนี้

  1. ลงทุนในโครงการก่อสร้างโรงไฟฟ้าพลังงานความร้อนร่วม จำนวนประมาณ 150.00
  ล้านบาท

  2. สำหรับชำระคืนเงินกู้ระยะยาวประมาณ 130 ล้านบาท
  เพื่อให้มีวงเงินเหลือสำหรับการลงทุนในโครงการอื่นๆ

  เช่น โครงการปรับปรุงกำลังการผลิต และการใช้เป็นเงินทุนหมุนเวียน เป็นต้น

  เมื่อวันที่ 29 พฤศจิกายน 2547 มีมติให้มีการจ่ายเงินปันผลระหว่างกาล
  สำหรับผลการดำเนินงานงวด 9 เดือน

สิ้นสุดวันที่ 30 กันยายน 2547 ในอัตราหุ้นละ 0.25 บาท
ให้แก่ผู้ถือหุ้นสามัญตามสมุดทะเบียนผู้ถือหุ้นของบริษัทฯ ณ วันที่ 24 ธันวาคม 2547 โดยจ่ายปันผล ณ
วันที่ 29 ธันวาคม 2547 ไปแล้วเป็นจำนวน 130,000,000 หุ้น อัตราหุ้นละ 0.25 บาท
รวมเป็นเงินทั้งสิ้น 32,500,000 บาท และจะมีการจ่ายเงินปันผลอีกครั้ง สำหรับงวดประจำปี
2547 ในวันที่ 25 เมษายน 2548 ในอัตราหุ้นละ 0.25 บาท